KIRJALLINEN KYSYMYS E-3407/97 komissiolle esittäjä(t): Roberta Angelilli (NI) (28. lokakuuta 1997)

Aihe: Ihmisarvoa loukkaavat ja hyvän maun vastaiset mainoskampanjat

Mainostoimistot unohtavat kampanjoidessaan usein täysin hyvää makua osoittavat ja ihmisarvoa kunnioittavat säännöt. Tämä ongelma koskee televisiota, radiota, lehtiä, julisteita ja tienvarsimainoksia. Kuluttajat joutuvat yksityiselämässään koko ajan tekemisiin mainosten kanssa, mutta sen lisäksi he joutuvat sietämään hävyttömiä kuvia, yleistä soveliaisuutta loukkaavia ja mieshenkilöiden sekä ennen kaikkea pelkän kulutuksen kohteeksi joutuneiden naishenkilöiden esittämiä lauseita. Vaikka parlamentti on esittänyt asiasta lukuisia kysymyksiä, mukaan lukien itse esittämäni, ja vaikka parlamentin linja on jyrkkä tämänkaltaisen mainonnan suhteen, niin ongelmaa ei ole lähestulkoonkaan ratkaistu.

Samanaikaisesti kun asiasta keskusteltiin Strasbourgissa, tunnettu vaatetusliike ¨Swish Jeans¨ käynnisti mainoskampanjan, joka on aivan uskomaton. Kyseessä on kaksi eri mainosta, jossa sanottiin erittäin provosoivaa kuvaa tunnetusta mallista Cindy Crawfordista hyödyntäen seuraavasti: ¨kampanja näkeville¨ ja ¨jopa parlamentin jäsenet nousevat tuoleiltaan¨. Sanomattakin on selvää, että tällainen mainonta, joka on epäilyttävän kaksimielinen, loukkaa vakavasti naisia ja sokeita, ja on lisäksi täysin säädytön.

Ottaen huomioon edellä mainitun, kysyn komissiolta,

1. eikö ole tullut aika ryhtyä toimenpiteisiin, joissa mennään pelkkää keskustelua tai yleisiä käyttäytymissääntöjä pidemmälle,

2. onko harkittu varsinaisia toimenpiteitä, joihin kuuluisi myös niiden yritysten rankaiseminen, jotka itsepintaisesti käyttävät ihmisarvoa loukkaavia mainosstrategioita,

3. mitä käytännön vaikutuksia yhteisön toimielinten tähän mennessä toteuttamilla toimenpiteillä on saavutettu?

Komission jäsenen Pádraig Flynnin komission puolesta antama vastaus (2. helmikuuta 1998)

Komissio on tietoinen tarpeesta suojella mainonnassa ja tiedotusvälineissä esitettävää naiskuvaa.

Komission viime vuosina tukemat eurooppalaiset tutkimukset naiskuvasta tiedotusvälineissä ovat tuoneet esille sen, miten monitahoisesti nainen esitetään tiedotusvälineissä * myös tavalla, joka loukkaa ihmisarvoa.

Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta 3 päivänä lokakuuta 1989 annetussa direktiivissä 89/552/ETY ((EYVL L 298, 17.10.1989. )) säädetään, että televisiomainonta ei saa loukata ihmisarvoa eikä sisältää sukupuoleen perustuvaa syrjintää.

Miesten ja naisten tasa-arvoisia mahdollisuuksia koskevassa yhteisön keskipitkän aikavälin kolmannessa toimintaohjelmassa (1991*1995) ((EYVL C 142, 31.5.1991. )) komissio on määritellyt toimenpiteet, joilla edistetään myönteistä mielikuvaa naisista. Komissio korostaa erityisesti naisten paremman edustuksen edistämistä tiedotusvälinealalla ja tiedotusvälineorganisaatioiden institutionaalisessa ja ammatillisessa ympäristössä, sellaisten uutta luovien ohjelmien kehittämistä, joiden avulla asetetaan perinteiset mielikuvat kyseenalaiseksi, sekä suositusten laatimista naisten edustuksesta tiedotusvälinealalla.

Naisia ja miehiä koskevien mielikuvien käsittelemisestä mainonnassa ja tiedotusvälineissä 5 päivänä lokakuuta 1995 annetussa neuvoston päätöslauselmassa ((EYVL C 296, 10.11.1995. )) kehotetaan jäsenvaltioita ja muita toimivaltaisia elimiä toteuttamaan asianmukaisia toimenpiteitä ihmisarvon kunnioittamiseksi ja sukupuoleen perustuvan syrjinnän ehkäisemiseksi. Lisäksi päätöslauselmassa kehotetaan jäsenvaltioita ja muita toimivaltaisia elimiä kannustamaan mainostoimistoja ja tiedotusvälineitä edistämään vapaaehtoisten itsesääntelysääntöjen laatimista ja soveltamista.

Sen sijaan konkreettiset aloitteet, joissa annettaisiin sakkoja yrityksille, jotka pitävät itsepintaisesti kiinni ihmisarvoa loukkaavista mainosstrategioista, mitä arvoisa parlamentin jäsen ehdottaa, eivät kuulu yhteisön toimivaltaan.